b"\n_START_ARTICLE_\nJaponi\xc5\xa1kas sodas\n_START_PARAGRAPH_\nJaponi\xc5\xa1kas sodas (jap. \xe6\x97\xa5\xe6\x9c\xac\xe5\xba\xad\xe5\x9c\x92\xc2\xa0= nihon teien)\xc2\xa0\xe2\x80\x93 viena i\xc5\xa1 daugelio japon\xc5\xb3 estetikos, filosofijos ir gyvensenos aprai\xc5\xa1k\xc5\xb3._NEWLINE_Japon\xc5\xb3 teigimu, sod\xc5\xb3 funkcija vienaprasm\xc4\x97\xc2\xa0\xe2\x80\x93 pagerinti \xc5\xbemoni\xc5\xb3 gyvenimo kokyb\xc4\x99, pad\xc4\x97ti pajusti pusiausvyr\xc4\x85 tarp dvasinio ir materialaus gyvenimo, gamtos harmonij\xc4\x85._NEWLINE_Japoni\xc5\xa1ki sodai \xc4\xafkv\xc4\x97pti \xc5\xbemoni\xc5\xb3 suvokimo,kad jie gamtos dalis. \xc5\xa0intoizmo, budizmo ir daoizmo id\xc4\x97jos buvo panaudotos kuriant \xc4\xafvairius sodo stilius.\n_START_SECTION_\nVandens telkiniai, upeliai, kriokliai\n_START_PARAGRAPH_\nJapon\xc5\xb3 vandens telkiniai labai primena matomus gamtoje, netgi dirbtinai sukurti kriokliai ar upeliai\xc2\xa0\xe2\x80\x93 tarsi nat\xc5\xabrali\xc5\xb3j\xc5\xb3 kopijos. Kitoks ir vandens vaidmuo. Europie\xc4\x8diai labiau m\xc4\x97gsta fontanus, suteikian\xc4\x8dius puo\xc5\xa1numo bei gaivumo, kuri\xc5\xb3 gamtoje nepasitaiko._NEWLINE_Tvenkinys paprastai komponuojamas kaip centrinis elementas. Rekreacinio tipo tvenkiniuose \xc4\xafrengiamos prieplauk\xc4\x97l\xc4\x97s valtims. Tvenkinys yra centrinis elementas daugelyje sod\xc5\xb3 ir da\xc5\xbenai atkartoja realius ar mitinius e\xc5\xbeerus ar j\xc5\xabras. Kartais juose auginami karpiai, kurie suteikia vandens telkiniams papildom\xc5\xb3 spalv\xc5\xb3. Sausuose soduose tvenkiniai, upeliai ir kriokliai simbolizuojami su \xc5\xbevyru, skalda, sm\xc4\x97lio ir akmen\xc5\xb3 kompozicijomis._NEWLINE_Poilsio tipo soduose tvenkiniai gali b\xc5\xabti naudojami plaukioti valtimis, malonumui patirti stebint gamt\xc4\x85 i\xc5\xa1 paviljon\xc5\xb3 pastatyt\xc5\xb3 vir\xc5\xa1 vandens ar aik\xc5\xa1t\xc4\x97se ir upi\xc5\xb3 krantin\xc4\x97se, kurios da\xc5\xbenai tarnaudavo kaip aristokrat\xc5\xb3 poezijos takai.\n_START_SECTION_\nAkmenys, uolos, skalda ir sm\xc4\x97lis\n_START_PARAGRAPH_\nAkmuo japon\xc5\xb3 kult\xc5\xabroje labai svarbus nuo antikini\xc5\xb3 laik\xc5\xb3. Pagal \xc5\xa0into tik\xc4\x97jim\xc4\x85 dideliuose akmenyse gyvena kokia nors dievyb\xc4\x97 (Kami). Skaldel\xc4\x97s danga buvo \xc5\xbeymimas \xc5\xa1ventyklos pagrindas. \xc5\xa0iandien tai galime matyti Kijote Kamigamo \xc5\xa1ventykloje._NEWLINE_Ilg\xc4\x85 laik\xc4\x85 kuriant pirmuosius sodus naudoti tik neapdirbti akmenys. Ir net jei jie b\xc5\xabdavo apdirbami, tur\xc4\x97jo atrodyti visi\xc5\xa1kai nat\xc5\xabral\xc5\xabs. Svarbiausia sodo k\xc5\xabr\xc4\x97jui\xc2\xa0\xe2\x80\x93 akmen\xc5\xb3 kompozicijos menas ._NEWLINE_Kiekvienas akmuo turi savo \xe2\x80\x9epoz\xc4\x85\xe2\x80\x9c, savo \xe2\x80\x9eveid\xc4\x85\xe2\x80\x9c, savo plastik\xc4\x85, savo forma jie gali b\xc5\xabti statulos, \xc5\xbeemos, vertikalios, gali b\xc5\xabti plok\xc5\xa1\xc4\x8diai sud\xc4\x97ti ar suguldyti. \xc5\xa0iandienos soduose dideli akmenys simbolizuoja kalnus ir kalvas, naudojami kaip dekoratyviniai akcentai ir tarnauja kaip statybin\xc4\x97 med\xc5\xbeiaga tiltams ir keliams._NEWLINE_Ma\xc5\xbeesni akmenys ir \xc5\xbevyras naudojami tvenkiniams ir upeli\xc5\xb3 vagoms. Tuo tarpu, sausi sodai susideda tik i\xc5\xa1 akmen\xc5\xb3, kur didesni simbolizuoja kalnus, salas ir krioklius, o \xc5\xbevyras ir sm\xc4\x97lis simbolizuoja vanden\xc4\xaf.\n_START_SECTION_\n\xc5\xbdibintai\n_START_PARAGRAPH_\nSoduose labai populiar\xc5\xabs \xc5\xbeibintai ir miniati\xc5\xabrin\xc4\x97s pagodos, paprastai pagamintos i\xc5\xa1 akmens. \xc5\xbdibintai tamsoje nurodo keli\xc4\x85 ir atkreipia d\xc4\x97mes\xc4\xaf \xc4\xaf atskirus sodo elementus._NEWLINE_Jie statomi prie arbatos nameli\xc5\xb3, salose, tvenkini\xc5\xb3 suformuotuose pusiasaliuose, vietose, kur reikalinga atkreipti d\xc4\x97mes\xc4\xaf \xc4\xaf koki\xc4\x85 nors svarbi\xc4\x85 kompozicij\xc4\x85, prie \xc4\xaf\xc4\x97jim\xc5\xb3 ir tak\xc5\xb3._NEWLINE_Yra daugyb\xc4\x97 \xc5\xbeibint\xc5\xb3 tip\xc5\xb3, kiekvienas j\xc5\xb3 turi savo kilm\xc4\x99 ir viet\xc4\x85 sode. Sodo k\xc5\xabr\xc4\x97jai stengiasi nenaudoti tipini\xc5\xb3 \xc5\xbeibint\xc5\xb3 form\xc5\xb3. Su arbatos ceremonijos at\xc4\x97jimu, \xc5\xbeibintas tapo pagrindiniu elementu japoni\xc5\xa1ko sodo plane.\n_START_SECTION_\nTiltai, lieptai\n_START_PARAGRAPH_\nTiltai ir lieptai turi vien\xc4\x85 bendr\xc4\x85 bruo\xc5\xbe\xc4\x85, t. y. sujungia du krantus, prijungia salas. Jie statomi i\xc5\xa1 akmens ar med\xc5\xbeio, kartais naudojama kombinuota konstrukcija._NEWLINE_Papras\xc4\x8diausiu lieptu ar tilteliu gali b\xc5\xabti tiesiog pailgas akmuo, ar keli \xc5\xa1alia suguldyti akmenys. Tiltai ir tilteliai da\xc5\xbenai turi arkin\xc4\x99 form\xc4\x85, kuri u\xc5\xbetikrina perplaukim\xc4\x85 valtimis, palengvina didesni\xc5\xb3 upeli\xc5\xb3 perdengim\xc4\x85. Vietomis ant ilgesni\xc5\xb3 daugiaatrami\xc5\xb3 tilteli\xc5\xb3 \xc4\xafrengiamos galerijos, kurios apauginamos augalais. Akmen\xc5\xb3 sode tiltel\xc4\xaf imituoja pad\xc4\x97tas pailgos formos akmuo.\n_START_SECTION_\nAugalija\n_START_PARAGRAPH_\nPagrindiniai japon\xc5\xb3 soduose auginami med\xc5\xbeiai: pu\xc5\xa1is, ginkmedis, bambukas, japoni\xc5\xa1kas klevas, sakura, japoni\xc5\xa1kas \xc4\x85\xc5\xbeuolas._NEWLINE_I\xc5\xa1 \xc5\xbeydin\xc4\x8di\xc5\xb3 med\xc5\xbei\xc5\xb3 did\xc5\xbeiausia pagarba atiduodama slyvoms ir sakuroms, i\xc5\xa1 kr\xc5\xabmini\xc5\xb3 augal\xc5\xb3\xc2\xa0\xe2\x80\x93 kamelijai ir azalijai._NEWLINE_\xc5\xbdydinti sakura japon\xc5\xb3 valstie\xc4\x8diams buvo \xc5\xbeenklas, kad laikas s\xc4\x97ti ry\xc5\xbeius. Samurajams sakura\xc2\xa0\xe2\x80\x93 i\xc5\xa1tverm\xc4\x97s ir \xc5\xa1varos simbolis, jos lapeliai niekuomet nevysta ant \xc5\xa1ak\xc5\xb3 ir nukrenta \xe2\x80\x9egyvi\xe2\x80\x9c. I\xc5\xa1 g\xc4\x97li\xc5\xb3 vertinamos orchid\xc4\x97jos, irisai, narcizai, aguonos, chrizantemos, lotosai, bij\xc5\xabnai. Ta\xc4\x8diau geriausiai gamtos \xc4\xafvairov\xc4\x99 ir subtilum\xc4\x85 atspindi ne ry\xc5\xa1kios g\xc4\x97li\xc5\xb3 spalvos, bet samanos._NEWLINE_Pirmenyb\xc4\x97 atiduodama vis\xc5\xbealiams med\xc5\xbeiams ir kr\xc5\xabmams. Vienas mylimiausi\xc5\xb3 augal\xc5\xb3\xc2\xa0\xe2\x80\x93 pu\xc5\xa1is, ilgaam\xc5\xbei\xc5\xa1kumo ir pastovumo simbolis. Bambukas simbolizuoja vyri\xc5\xa1kum\xc4\x85, i\xc5\xa1tverm\xc4\x99, kilnum\xc4\x85, tod\xc4\x97l daugelyje sod\xc5\xb3 pasodintos bambuk\xc5\xb3 girait\xc4\x97s. I\xc5\xa1 bambuk\xc5\xb3 daromos tvorel\xc4\x97s._NEWLINE_Augal\xc5\xb3 asortimentas sudarytas i\xc5\xa1 vietini\xc5\xb3 r\xc5\xab\xc5\xa1i\xc5\xb3. Sod\xc5\xb3 k\xc5\xabr\xc4\x97jai stengiasi nenaudoti atve\xc5\xbetini\xc5\xb3 augal\xc5\xb3 r\xc5\xab\xc5\xa1i\xc5\xb3. Klevai ir vy\xc5\xa1nios da\xc5\xbenai parenkami pagal j\xc5\xb3 sezoninio \xc5\xbeyd\xc4\x97jimo ar rai\xc5\xa1kiausio dekoratyvumo po\xc5\xbeym\xc4\xaf. Prie\xc5\xa1ingai, pu\xc5\xa1ys, bambuko ir slyv\xc5\xb3 med\xc5\xbeiai yra laikomi ypa\xc4\x8d vertingais u\xc5\xbe savo gro\xc5\xbe\xc4\xaf \xc5\xbeiemos laikotarpiu, kai kiti augalai yra ramyb\xc4\x97s b\xc5\xabsenos. Labai pla\xc4\x8diai naudojamos samanos, kuri\xc5\xb3 r\xc5\xab\xc5\xa1i\xc5\xb3 Japonijoje priskai\xc4\x8diuojama apie 120._NEWLINE_Augalai yra kruop\xc5\xa1\xc4\x8diai i\xc5\xa1d\xc4\x97stomi aplink sodo erdv\xc4\x97je imituojant nat\xc5\xabrali\xc4\x85 gamt\xc4\x85 ir dedama daug pastang\xc5\xb3 i\xc5\xa1laikant sukomponuot\xc5\xb3 biokonstrukcij\xc5\xb3 gro\xc5\xbe\xc4\xaf. Med\xc5\xbeiai, kr\xc5\xabmai ir veja yra kruop\xc5\xa1\xc4\x8diai pri\xc5\xbei\xc5\xabrima. \xc5\xbdiem\xc4\x85, \xc5\xa1iaudai, kanap\xc4\x97s ir kiti nat\xc5\xabral\xc5\xabs pluo\xc5\xa1tai naudojami izoliuoti ir apsaugoti med\xc5\xbeius ir kr\xc5\xabmus nuo sniego ir \xc5\xa1al\xc4\x8dio, o \xc5\xa1iaud\xc5\xb3 antklod\xc4\x97s apsaugo nuo kenk\xc4\x97j\xc5\xb3.\n_START_SECTION_\nGyv\xc5\xabnija\n_START_PARAGRAPH_\nSoduose ir parkuose gausu gyv\xc5\xabnijos atstov\xc5\xb3: gervi\xc5\xb3, an\xc4\x8di\xc5\xb3. Vandens telkiniuose gausu dekoratyvi\xc5\xb3 veisli\xc5\xb3 \xc5\xbeuv\xc5\xb3.\n_START_SECTION_\nKarpiai\n_START_PARAGRAPH_\nKarpiai Japonijoje atsirado prie\xc5\xa1 daugyb\xc4\x99 am\xc5\xbei\xc5\xb3 ir kry\xc5\xbeminami daugiau nei 100 met\xc5\xb3. Karpiai b\xc5\xabtiniausi sodo tvenkinio gyventojai. Jie gali gyventi iki 50 met\xc5\xb3. Japon\xc5\xb3 kult\xc5\xabroje jie yra stipryb\xc4\x97s ir atkaklumo simbolis.\n_START_SECTION_\n\xc5\xbdmogus ir dvasios\n_START_PARAGRAPH_\nTradiciniai sodai pirmiausiai kurti medituoti, gamtai steb\xc4\x97ti, poezijai. Be abejo, j\xc5\xb3 k\xc5\xabrimo prie\xc5\xbeastis ir kompozicija orientuota \xc4\xaf \xc5\xbemog\xc5\xb3, jo poreikius. Ir \xc5\xa1iuo metu sode esantys lankytojai suteikia jiems gyvybingumo, pozityvios emocin\xc4\x97s \xc4\xaftampos. Japonai gali labai ilgai steb\xc4\x97ti kur\xc4\xaf nors sodo element\xc4\x85 ar j\xc5\xb3 grup\xc4\x99. Tai, kad, japon\xc5\xb3 nuomone, akmenyje ir kituose objektuose gyvena dvasios (kami), lemia ir atitinkam\xc4\x85 lankytojo elgsen\xc4\x85.\n_START_SECTION_\nPastatai\n_START_PARAGRAPH_\nIstoriniai japon\xc5\xb3 sodai buvo \xc4\xafrengiami prie imperatoriaus pastat\xc5\xb3, r\xc5\xabm\xc5\xb3, vil\xc5\xb3, \xc5\xa1ventykl\xc5\xb3, tod\xc4\x97l jie buvo projektuojami pagal vien\xc4\x85 stili\xc5\xb3, atsi\xc5\xbevelgiant \xc4\xaf aplinkos funkcin\xc4\x99 paskirt\xc4\xaf. \xc5\xa0alia gyvenam\xc5\xb3j\xc5\xb3, administracini\xc5\xb3 pastat\xc5\xb3 buvo statomi paviljonai, pav\xc4\x97sin\xc4\x97s, kur laukiama arbatos ceremonijos. Pastatai nuo seno buvo traktuojami kaip svarbiausia sodo kompozicijos dalis, akcentas peiza\xc5\xbee._NEWLINE_Svarbus sodo elementas\xc2\xa0\xe2\x80\x93 \xc4\xaf\xc4\x97jimo vartai, kurie pa\xc5\xbeymi rib\xc4\x85 tarp dviej\xc5\xb3 funkcini\xc5\xb3 teritorij\xc5\xb3, taip pat informuoja apie teritorijos, \xc4\xaf kuri\xc4\x85 patenkame paskirt\xc4\xaf. \xc5\xa0intoist\xc5\xb3 vartai (tori) paprastai da\xc5\xbeomi oran\xc5\xbeine spalva, budist\xc5\xb3\xc2\xa0\xe2\x80\x93 vyrauja pilki tonai.\n_START_SECTION_\nKalvos, kalnai\n_START_PARAGRAPH_\nEdo periodo dideliuose soduose buvo \xc4\xafrengiamos dirbtin\xc4\x97s kalvos, simbolizuojan\xc4\x8dios kokius nors konkre\xc4\x8dius ar mitinius Japonijos kalnus. Ant kai kuri\xc5\xb3 \xc4\xafrengiamos panoram\xc5\xb3 ap\xc5\xbevalgos aik\xc5\xa1tel\xc4\x97s.\n_START_SECTION_\nSkulpt\xc5\xabros\n_START_PARAGRAPH_\nSkulpt\xc5\xabroms japon\xc5\xb3 soduose, ypa\xc4\x8d \xc5\xa1alia \xc5\xa1ventykl\xc5\xb3, suteikiama ne tik dekoratyvin\xc4\x97, bet ir simbolin\xc4\x97 ar mistin\xc4\x97 reik\xc5\xa1m\xc4\x97. Si\xc5\xabloma \xc5\xbemogui paliesti ranka t\xc4\x85 gyvulio, pavyzd\xc5\xbeiui, karv\xc4\x97s viet\xc4\x85, kurioje jau\xc4\x8diate negalavimus ar skausm\xc4\x85. Tikima, kad tai padeda sveikatai.\n_START_SECTION_\nTakai, laiptai\n_START_PARAGRAPH_\nTakai \xc4\xafrengiami taip, kad lankytojas geriau pamatyt\xc5\xb3 svarbesnius vaizdus, peiza\xc5\xbeus. Vietomis tako forma ver\xc4\x8dia stabtelti ir atkreipti d\xc4\x97mes\xc4\xaf \xc4\xaf kok\xc4\xaf nors element\xc4\x85. Tak\xc5\xb3 profilis labai gerai apgalvotas, kad po lietaus nesukaupt\xc5\xb3 vandens. Kai kuriose vietose tako konstrukcija s\xc4\x85moningai daroma nepatogia jud\xc4\x97ti, taip lankytoj\xc4\x85 pristabdant ir pasi\xc5\xablant atkreipti d\xc4\x97mes\xc4\xaf \xc4\xaf sukurt\xc4\x85 svarb\xc5\xb3 objekt\xc4\x85.\n_START_SECTION_\nPasiskolinti vaizdai\n_START_PARAGRAPH_\nSodo kompozicija formuojama taip, kad lankytojas einantis takais patirt\xc5\xb3 kuo daugiau emocij\xc5\xb3, matyt\xc5\xb3 tobulus peiza\xc5\xbeus, kuri\xc5\xb3 tre\xc4\x8diajame plane paprastai pateikiami objektai, esantys u\xc5\xbe sodo ribos: gamtos vaizdai, kalnai, augalai._NEWLINE_\xc5\xa0iais laikais kai sodai kuriami miestuose, tolimojo plano ar foniniais objektais tampa daugiaauk\xc5\xa1\xc4\x8diai pastatai, dangorai\xc5\xbeiai._NEWLINE_Tai pa\xc5\xbeeid\xc5\xbeia tradicinio sodo k\xc5\xabrimo principus, bet liudija japon\xc5\xb3 nor\xc4\x85 XXI am\xc5\xbeiuje neprarasti ry\xc5\xa1io su savo kult\xc5\xabrine tradicija.\n_START_SECTION_\nIstorija\n_START_PARAGRAPH_\nJaponi\xc5\xa1ki sodai buvo prad\xc4\x97ti kurti kelis \xc5\xa1imtus met\xc5\xb3 atgal ir did\xc5\xbeioji dalis j\xc5\xb3 kil\xc4\x99 i\xc5\xa1 Kinijos._NEWLINE_Kinai prad\xc4\x97jo kurti poilsio sodus. Sodininkyst\xc4\x97 buvo prilyginta filosofijai ir pasiek\xc4\x97 savo vir\xc5\xa1\xc5\xabn\xc4\x99 senov\xc4\x97s Japonijoje. Japonai suk\xc5\xabr\xc4\x97 supaprastint\xc4\x85 kini\xc5\xa1k\xc5\xb3 sod\xc5\xb3 versij\xc4\x85, pritaikydami dizain\xc4\x85 savo kult\xc5\xabrai ir \xc4\xafsitikinimams._NEWLINE_Japonai atsive\xc5\xbe\xc4\x97 sod\xc5\xb3 id\xc4\x97jas i\xc5\xa1 Kinijos Han dinastijos metu. Imperatorius U Di (Wu Di) pirmasis suk\xc5\xabr\xc4\x97 sod\xc4\x85 sudaryt\xc4\x85 i\xc5\xa1 3 ma\xc5\xbe\xc5\xb3 saleli\xc5\xb3. Jos simbolizavo Nemirting\xc5\xb3j\xc5\xb3 salas, tod\xc4\x97l kiti sod\xc5\xb3 k\xc5\xabr\xc4\x97jai nor\xc4\x97jo atkurti legendin\xc4\x99 viet\xc4\x85. M\xc5\xabs\xc5\xb3 dien\xc5\xb3 japoni\xc5\xa1ki sodai atkartoja gamt\xc4\x85, ta\xc4\x8diau Han periodo metu sodai buvo kuriami parodyti mitines \xc5\xbeemes ir kra\xc5\xa1tovaizd\xc5\xbeius._NEWLINE_Pirmasis kalv\xc5\xb3 ir tvenkini\xc5\xb3 sodas Japonijoje sukurtas ankstyvaisiais 600-iais metais kai Kinijos imperatorius Jang Di k\xc5\xabr\xc4\x97 santykius su Japonija savo iniciatyva. Japon\xc5\xb3 atsakymas buvo pasiuntinio Ono no Imoko kelion\xc4\x97 \xc4\xaf Kinij\xc4\x85._NEWLINE_Sugr\xc4\xaf\xc5\xbe\xc4\x99s \xc4\xaf Japonij\xc4\x85 su \xc5\xbeiniomis apie sod\xc5\xb3 men\xc4\x85 jis nor\xc4\x97jo pritaikyti Japonijos hierarchijai ir \xc5\xbemon\xc4\x97ms. Kita naujov\xc4\x97 at\xc4\x97jusi tuo pa\xc4\x8diu metu \xc4\xaf Japonij\xc4\x85\xc2\xa0\xe2\x80\x93 budizmas.\n_START_SECTION_\nAsuka\n_START_PARAGRAPH_\n\xc5\xa0iuo periodu \xc5\xa0into tik\xc4\x97jimas prad\xc4\x97jo \xc4\xafsigal\xc4\x97ti. \xc5\xa0intoizmas \xc5\xbevelgia \xc4\xaf gamt\xc4\x85 kaip \xc4\xaf diev\xc4\x85(-us) ir tam tikri akmenys ir med\xc5\xbeiai buvo vie\xc5\xa1ai garbinami._NEWLINE_\xc5\xa0\xc4\xaf \xc5\xbeem\xc4\x97s plot\xc4\x85 ir galima laikyti sodu Asukos periodo metu.\n_START_SECTION_\nNara\n_START_PARAGRAPH_\n\xc5\xa0iuo periodu kin\xc5\xb3 ideologija prad\xc4\x97jo mai\xc5\xa1ytis su japon\xc5\xb3 gyvenimo b\xc5\xabdu ir tradicijomis. \xc5\xbdodis niva atsirado japon\xc5\xb3 kalboje \xc5\xa1iuo periodu, anks\xc4\x8diau tai buvo kini\xc5\xa1kas terminas naudojamas \xc5\xa1ventai \xc5\xbeemei \xc5\xa1alia akmens ar med\xc5\xbeio apib\xc5\xabdinti._NEWLINE_Sod\xc5\xb3 architekt\xc5\xabroje tarp pastat\xc5\xb3 naudojami takai, akmenys ir kr\xc5\xabmai kad pary\xc5\xa1kint\xc5\xb3 pa\xc4\x8dius pastatus. Da\xc5\xbeniausi pastatai\xc2\xa0\xe2\x80\x93 karali\xc5\xa1kieji r\xc5\xabmai ar \xc5\xa1ventyklos. \xc5\xa0ie sodai vadinami \xc5\xa0inden sodais._NEWLINE_Budizmas, jo mokymai, ir \xc5\xa0iumisen buvo populiar\xc5\xabs Japonijoje \xc5\xa1iuo metu. Tai budistin\xc4\x97 visatos centro reprezentacija ir sode centrinis didelis akmuo buvo padedamas simbolizuodamas Budos namus._NEWLINE_Aplink akmen\xc4\xaf buvo dedami ma\xc5\xbeesni akmenys, kurie pavaizduot\xc5\xb3 Budos mokinius.\n_START_SECTION_\nHejanas\n_START_PARAGRAPH_\nTai gausos ir prabangos era Japonijoje. Japoni\xc5\xa1ki sodai peraugo \xc4\xaf daug didesn\xc4\xaf ir prabangesn\xc4\xaf k\xc5\xabrin\xc4\xaf ir da\xc5\xbeniausiai buvo turting\xc5\xb3j\xc5\xb3 ir \xc4\xaf\xc5\xbeymi\xc5\xb3j\xc5\xb3 valdos. Jie buvo statuso simbolis._NEWLINE_I\xc5\xa1 pasiturin\xc4\x8di\xc5\xb3 \xc5\xbemoni\xc5\xb3 buvo tikimasi \xc5\xbeinoti visk\xc4\x85 apie sodo dizain\xc4\x85. Panoraminiai sodai buvo populiar\xc5\xabs ir vandens tvenkiniai leido savininkams plaukioti valtimis._NEWLINE_\xc5\xa0iuo periodu taip pat matomos \xc5\xa1iuolaikini\xc5\xb3 sod\xc5\xb3 u\xc5\xbeuomazgos. Ta\xc4\x8dibana no To\xc5\xa1icuna para\xc5\xa1\xc4\x97 knyg\xc4\x85 apie sodus Sakuteiki, kuri laikoma Japonijos sodininkyst\xc4\x97s prad\xc5\xbeia._NEWLINE_\xc5\xa0ioje knygoje raginama i\xc5\xa1silaisvinti i\xc5\xa1 sodo k\xc5\xabrimo suvar\xc5\xbeym\xc5\xb3 at\xc4\x97jusi\xc5\xb3 i\xc5\xa1 Kinijos. Kinai sodo dizaine r\xc4\x97m\xc4\x97si feng \xc5\xa1ui. Tam tikri elementai buvo leid\xc5\xbeiami sud\xc4\x97ti tam tikra tvarka, taip pat buvo laikomasi idealios geometrijos. Sakuteiki si\xc5\xabl\xc4\x97 sodo dizaineriui pirmuoju prioritetu laikyti akmen\xc5\xb3 i\xc5\xa1d\xc4\x97stym\xc4\x85. Tai buvo didelis pokytis._NEWLINE_Hejano laikotarpio sodai dar \xc5\xbeinomi kaip \xc4\x8cisen \xc5\xa1iuju Teien ver\xc4\x8diamas kaip 'Pavasar\xc4\xaf plaukiojantys tvenkini\xc5\xb3 sodai'.\n_START_SECTION_\nKamakura\n_START_PARAGRAPH_\n\xc5\xa0iuo laikotarpiu japoni\xc5\xa1k\xc5\xb3 sod\xc5\xb3 dizaine \xc4\xafvyko dideli poky\xc4\x8diai. Sodas buvo laikomas idealia vieta apm\xc4\x85stymams. Juos \xc4\xafkv\xc4\x97p\xc4\x97 dzen budizmas, kur\xc4\xaf naujas \xc5\xa1iog\xc5\xabnas ir samurajai pripa\xc5\xbeino valstybine religija. Poils\xc4\xaf soduose pakeit\xc4\x97 medicija ir apm\xc4\x85stymai. \xc5\xa0i\xc5\xb3 sod\xc5\xb3 k\xc5\xabr\xc4\x97jai da\xc5\xbeniausiai buvo \xc5\xa1ventikai ar atkakl\xc5\xabs religingi k\xc5\xabr\xc4\x97jai. Muso Soseki buvo aktyviausias sod\xc5\xb3 k\xc5\xabr\xc4\x97jas Kamakuros eros metu._NEWLINE_Jo pagrindinis sodo dizainas priversdavo lankytojus vaik\xc5\xa1\xc4\x8dioti apie sod\xc4\x85, o ne steb\xc4\x97ti i\xc5\xa1 valties ar i\xc5\xa1 pastato. Id\xc4\x97ja buvo ta, kad lankytojas matyt\xc5\xb3 kaip kei\xc4\x8diasi sodas vaik\xc5\xa1\xc4\x8diojant jame. Soseki \xe2\x80\x9epasiskolinto peiza\xc5\xbeo\xe2\x80\x9c k\xc5\xabr\xc4\x97jas, japoni\xc5\xa1kas terminas \xe2\x80\x9epasl\xc4\x97pk ir atskleisk\xe2\x80\x9c._NEWLINE_Jis i\xc5\xa1lieka kai kuri\xc5\xb3 japoni\xc5\xa1k\xc5\xb3 sod\xc5\xb3 neatskiriama dalimi iki \xc5\xa1iol. \xc5\xa0ventikai k\xc5\xabr\xc4\x99 \xc5\xa1iuos sodus vadinami I\xc5\xa1itateso arba \xe2\x80\x9eakmenis d\xc4\x97liojantys \xc5\xa1ventikai\xe2\x80\x9c. _NEWLINE_Einant laikui \xc5\xa1ie religiniai darbininkai prad\xc4\x97j\xc4\x99 ie\xc5\xa1koti tinkam\xc5\xb3 akmen\xc5\xb3 sodams tapo garbinami ir 15 am\xc5\xbeiaus prad\xc5\xbeioje jie tapo I\xc5\xa1itateso.\n_START_SECTION_\nMuroma\xc4\x8di\n_START_PARAGRAPH_\n\xc5\xa0iuo metu Japonijoje vyko dideli neramumai (pilietiniai karai). Nelaim\xc4\x97s akivaizdoje gyvenimas \xc4\x97jo toliau ir \xc5\xa1iame periode atsirado arbatos ceremonija._NEWLINE_Karesansui ar \xe2\x80\x9esauso kra\xc5\xa1tovaizd\xc5\xbeio\xe2\x80\x9c sodai, \xc4\xafkv\xc4\x97pti dzenbudizmo, atsirado \xc5\xa1iuo periodu. Juos gal\xc4\x97jo tur\xc4\x97ti ne tik pasiturintys \xc5\xbemon\xc4\x97s, nes j\xc5\xb3 sudedamosios dalys tik akmenys ir sm\xc4\x97lis. Jie nebuvo kuriami vaik\xc5\xa1\xc4\x8diojimui ar bet kokiam \xc5\xbemoni\xc5\xb3 \xc4\xafsiki\xc5\xa1imui. Tam tikra prasme buvo siekiama suteikti sodui meno i\xc5\xa1vaizd\xc4\x85._NEWLINE_Japoni\xc5\xa1ki kiemo sodai buvo statomi ma\xc5\xbeiau puo\xc5\xa1niuose ir ma\xc5\xbeesniuose namuose. Laikui b\xc4\x97gant sodai tapo dar sud\xc4\x97tingesni\xc2\xa0\xe2\x80\x93 su tiltais, smulki\xc5\xb3 akmenuk\xc5\xb3 takais._NEWLINE_Socialinis laisvumas ir arbatos ceremonijos l\xc4\x97m\xc4\x97 sod\xc5\xb3 dizaino pokyt\xc4\xaf. Tai nul\xc4\x97m\xc4\x97 arbatos sod\xc5\xb3 klest\xc4\x97jim\xc4\x85). \xc5\xa0ie sodai atsirado kai kuriose i\xc5\xa1 svarbiausi\xc5\xb3 sri\xc4\x8di\xc5\xb3._NEWLINE_Kijotas buvo Japonijos centras ir vien\xc5\xb3 geriausi\xc5\xb3 arbatos sod\xc5\xb3 lop\xc5\xa1ys._NEWLINE_Svarbiausias arbatos meistras Sen no Rikju ragino kurti daug paprastesnius sodus arbatos ceremonijai. Brangumas ir prabanga buvo atmesti. Sodas atspind\xc4\x97davo arbatos meistro mintis, jis buvo paprastas ir kuklus._NEWLINE_Arbatos sodai specialiai pritaikyti lankytoj\xc5\xb3 pasivaik\xc5\xa1\xc4\x8diojimams ir m\xc4\x97gavimuisi prie\xc5\xa1 dalyvaujant arbatos ceremonijoje.\n_START_SECTION_\nEdo\n_START_PARAGRAPH_\n\xc5\xa0iuo laikotarpiu Japonija tapo turtingesn\xc4\x97. Japoni\xc5\xa1k\xc5\xb3 sod\xc5\xb3 k\xc5\xabr\xc4\x97jai buvo da\xc5\xbenai sutinkami. Japonijos socialinis gyvenimas \xc4\x97m\xc4\x97 keistis._NEWLINE_\xc5\xa0iuo periodu japoni\xc5\xa1ki sodai nesilaik\xc4\x97 joki\xc5\xb3 nauj\xc5\xb3 projektavimo taisykli\xc5\xb3, bet labiau priklauso nuo \xc5\xa1eimininko u\xc5\xbegaid\xc5\xb3. Ta\xc4\x8diau visi japoni\xc5\xa1k\xc5\xb3 sod\xc5\xb3 dizainai buvo demonstruojami \xc5\xa1iuose soduose._NEWLINE_Japonijai vis labiau tampant tarptautin\xc4\x97s bendruomen\xc4\x97s nare, sodo dizaine pradedama matyti element\xc5\xb3 i\xc5\xa1 u\xc5\xbesienio.\n_START_SECTION_\nNuo Meid\xc5\xbei iki dabar\n_START_PARAGRAPH_\nMeid\xc5\xbei periode, Japonija \xc4\xaf\xc5\xbeeng\xc4\x97 \xc4\xaf spar\xc4\x8dios modernizacijos ir vesternizacijos period\xc4\x85. Prad\xc4\x97ti kurti vakar\xc5\xb3 stiliaus miest\xc5\xb3 parkai ir dauguma buvusi\xc5\xb3 pasivaik\xc5\xa1\xc4\x8diojimo park\xc5\xb3 tapo atviri visuomenei. Politikai ir pramoninkai \xc4\x97m\xc4\x97si iniciatyvos kurti naujus priva\xc4\x8dius pasivaik\xc5\xa1\xc4\x8diojim\xc5\xb3 parkus, kuriuose da\xc5\xbenai vyravo vakarieti\xc5\xa1ki elementai: g\xc4\x97lynai, atviros vejos._NEWLINE_Daugyb\xc4\x97 toki\xc5\xb3 sod\xc5\xb3 sukurti naujoje sostin\xc4\x97je\xc2\xa0\xe2\x80\x93 Tokijuje. Keli \xc5\xa1iuolaikiniai sod\xc5\xb3 k\xc5\xabr\xc4\x97jai band\xc4\x97 kurti labiau tradicinius sodus, bet gal\xc5\xb3 gale juose buvo pridedama nauj\xc5\xb3 element\xc5\xb3. Vienas pavyzd\xc5\xbei\xc5\xb3\xc2\xa0\xe2\x80\x93 Dzen sodai Tofukud\xc5\xbei \xc5\xa1ventykloje Kijote ir akmen\xc5\xb3 sodas Kongobud\xc5\xbei \xc5\xa1ventyklos Kojasane gale, kurie datuojami nuo 1930-\xc5\xb3j\xc5\xb3._NEWLINE_Prie \xc5\xa1i\xc5\xb3 sod\xc5\xb3 priskiriami ir Ada\xc4\x8di meno muziejaus sodai \xc5\xa1alia Macue.\n_START_SECTION_\nSod\xc5\xb3 r\xc5\xab\xc5\xa1ys\n_START_PARAGRAPH_\nJaponi\xc5\xa1ki sodai gali b\xc5\xabti randami namuose, parkuose, budist\xc5\xb3, \xc5\xa1intoist\xc5\xb3 \xc5\xa1ventyklose, ir \xc5\xa1alia istorini\xc5\xb3 paminkl\xc5\xb3._NEWLINE_U\xc5\xbesienyje vieni populiariaus\xc5\xb3 sod\xc5\xb3\xc2\xa0\xe2\x80\x93 Dzen sodai, jie yra labai rafinuoti, ram\xc5\xabs, sukeliantys kaimi\xc5\xa1k\xc4\x85 paprastum\xc4\x85. Daugyb\xc4\x97 Dzen budizmo \xc5\xa1ventykl\xc5\xb3 turi bevandenius sodus, naudojant akmenukus ir \xc5\xbevyr\xc4\x85, kurie simbolizuoja vanden\xc4\xaf, \xc5\xbeemi kr\xc5\xabmai taip pat da\xc5\xbenai sutinkami \xc5\xa1iuose soduose.\n_START_SECTION_\nArbatos sodai (\xc4\x8cianiva arba rod\xc5\xbei)\n_START_PARAGRAPH_\nTai ma\xc5\xbei sodai, kurie yra tiesiog per\xc4\x97jimas \xc4\xaf arbatos nam\xc4\x85, kuriame vyksta arbatos g\xc4\x97rimo ceremonija. Kelias simbolizuoja per\xc4\x97jim\xc4\x85 i\xc5\xa1 i\xc5\xa1orinio pasaulio \xc4\xaf vidin\xc4\x99 arbatos namo \xc5\xa1ventov\xc4\x99. Sodas skirtas nusiraminimui prie\xc5\xa1 pradedant arbatos ceremonij\xc4\x85._NEWLINE_\xc5\xbdmogus \xc5\xbeengia pro rami\xc4\x85 aplink\xc4\x85 palikdamas stres\xc4\x85 ir \xc4\xaftamp\xc4\x85 u\xc5\xbe j\xc5\xb3 nugar\xc5\xb3 prie\xc5\xa1 \xc4\xaf\xc5\xbeengiant \xc4\xaf arbatos ceremonij\xc4\x85. Arbatos sodas da\xc5\xbeniausiai i\xc5\xa1 \xc5\xa1i\xc5\xb3 element\xc5\xb3: japoni\xc5\xa1ko \xc5\xbeibinto (toro), pamatini\xc5\xb3 akmen\xc5\xb3 (tobi i\xc5\xa1i), vandens dubens (cukubai) ir laukimo vietos (ma\xc4\x8di-ai). Takas 'rod\xc5\xbei' veda nuo sodo \xc4\xaf\xc4\x97jimo (\xe2\x80\x9erasotas kelias\xe2\x80\x9c). Da\xc5\xbenai \xc5\xa1is takas buvo apliejamas vandeniu, kad sodo lankytojams b\xc5\xabt\xc5\xb3 suteiktas \xc5\xa1varumo jausmas._NEWLINE_Arbatos sodai gali b\xc5\xabti randami kaip dalis didesnio sodo kaip tam tikra prieglauda.\n_START_SECTION_\nPasivaik\xc5\xa1\xc4\x8diojimo sodai (Tsukijama)\n_START_PARAGRAPH_\n\xc5\xa0ie sodai da\xc5\xbenai atkartoja jau esam\xc4\x85 kra\xc5\xa1tovaizd\xc4\xaf. Taip \xc4\xafsivaizduojamas kra\xc5\xa1tovaizdis gali b\xc5\xabti sukurtas panaudojant esminius elementus reikalingus japoni\xc5\xa1kui sodui. \xc5\xa0iuose soduose taip pat gali da\xc5\xbenai b\xc5\xabti didelis kra\xc5\xa1tovaizdis. \xc5\xa0io dizaino tikslas tur\xc4\x97ti tak\xc4\x85 kuris nukreipt\xc5\xb3 vanden\xc4\xaf da\xc5\xbeniausiai \xc4\xaftraukiant pamatinius akmenis ir tiltus._NEWLINE_Akmen\xc5\xb3 i\xc5\xa1d\xc4\x97stymas yra specifinis ir stulbinantis, taip pat daug gra\xc5\xbei\xc5\xb3 nugen\xc4\x97t\xc5\xb3 med\xc5\xbei\xc5\xb3. Kai lankytojas ap\xc5\xbei\xc5\xabri pagrindin\xc4\xaf vaizd\xc4\x85, takeliai, akmenys, piliakalniai ir augmenija leid\xc5\xbeia ap\xc5\xbei\xc5\xabr\xc4\x97ti pagrindinius bruo\xc5\xbeus, bet i\xc5\xa1 skirting\xc5\xb3 kamp\xc5\xb3 priklausomai nuo to, per kur\xc4\xaf \xc4\xaf\xc4\x97jim\xc4\x85 buvo \xc4\xafeita. Vienas geriausi\xc5\xb3 pasivaik\xc5\xa1\xc4\x8diojimo sod\xc5\xb3 pavyzd\xc5\xbei\xc5\xb3 Kijoto Katsura Rikju.\n_START_SECTION_\nKiemo sodai (Cubo Niva)\n_START_PARAGRAPH_\n\xc5\xa0is sod\xc5\xb3 tipas pirm\xc4\x85 kart\xc4\x85 pastatytas namo viduje. I\xc5\xa1 prad\xc5\xbei\xc5\xb3 tik prekiautojai ir pirkliai tur\xc4\x97jo nekilnojam\xc4\x85j\xc4\xaf turt\xc4\x85, kad gal\xc4\x97t\xc5\xb3 pasistatyti centrin\xc4\xaf kiemo sod\xc4\x85. \xc5\xa0iandien tai vieni populiariausi\xc5\xb3 Japonijoje sod\xc5\xb3, kuriuos galima i\xc5\xa1vysti tiek i\xc5\xa1or\xc4\x97je, tiek viduje._NEWLINE_Jie gali b\xc5\xabti nedideli ir modern\xc5\xabs su augalais, kr\xc5\xabmais, vandens elementais ir uolienomis. Bambukas ir mediena da\xc5\xbenai naudojami aplinkai ir elementams tokiems kaip tiltai ir t. t._NEWLINE_Kai tokie sodai statomi namuose jie tur\xc4\x97t\xc5\xb3 b\xc5\xabti matomi i\xc5\xa1 keleto kambari\xc5\xb3, kurie yra aplink sod\xc4\x85.\n_START_SECTION_\nKaresansui sausieji\n_START_PARAGRAPH_\nTai sodas, kuriame n\xc4\x97ra vandens, visada sukurti i\xc5\xa1 akmens ir sm\xc4\x97lio. \xc5\xa0is sodo tipas labai populiarus ir gerai \xc5\xbeinomas. \xc5\xa0is sodo tipas pirm\xc4\x85 kart\xc4\x85 pasirod\xc4\x97 Muroma\xc4\x8di periodo metu ir jo dizain\xc4\x85 stipriai paveik\xc4\x97 Dzen budizmas. Nors \xc5\xa1iame sode nenaudojami gausi augmenija, samanos da\xc5\xbenai sutinkamos, taip pat smulkus \xc5\xbevyras._NEWLINE_Karesansui soduose vanden\xc4\xaf simbolizuoja \xc5\xbevyras ir sm\xc4\x97lis. Vanduo nereikalingas \xc5\xbdinomas \xc5\xa1io sodo pavyzdys\xc2\xa0\xe2\x80\x93 Rioand\xc5\xbei Kijote. Bevandeniai sodai yra ry\xc5\xa1k\xc5\xabs akiai ir nepriekai\xc5\xa1tingai saugomi.\n_START_SECTION_\nId\xc4\x97jos ir vertyb\xc4\x97s\n_START_PARAGRAPH_\nJaponi\xc5\xa1kame sode vyrauja balansas tarp atviros erdv\xc4\x97s, asimetrijos, vizuali\xc5\xb3 u\xc5\xbeuomin\xc5\xb3, energijos, tekst\xc5\xabros ir monochromatin\xc4\x97s aplinkos._NEWLINE_Ta\xc4\x8diau visos sod\xc5\xb3 id\xc4\x97jos remiasi principu, kad sodas turi b\xc5\xabti sukurtas i\xc5\xa1 maloni\xc5\xb3 vaizd\xc5\xb3. Nesvarbu ar lankytojas stov\xc4\x97t\xc5\xb3 ar s\xc4\x97d\xc4\x97t\xc5\xb3, kra\xc5\xa1tovaizdis turi pasi\xc5\xablyti ramyb\xc4\x99, vizualin\xc4\xaf interes\xc4\x85 ir pagund\xc4\x85 kitam vaizdui._NEWLINE_Japoni\xc5\xa1kus elementus prid\xc4\x97ti \xc4\xaf egzistuojant\xc4\xaf sod\xc4\x85 yra lengva, bet sukurti vis\xc4\x85 japoni\xc5\xa1k\xc4\x85 sod\xc4\x85 reikalauja daug atsargumo ir sunkaus darbo.\n_START_SECTION_\nJaponijos estetikos prigimtys\n_START_PARAGRAPH_\nJaponija turi unikali\xc4\x85 gamtos estetik\xc4\x85. Tai gamta, \xc5\xbemogus ir menas. Menas n\xc4\x97ra atskiras rei\xc5\xa1kinys japon\xc5\xb3 dvasiniame ir fiziniame gyvenime._NEWLINE_Visi objektai\xc2\xa0\xe2\x80\x93 nat\xc5\xabral\xc5\xabs ir sukurti \xc5\xbemogaus, gali sukelti visas estetines patirtis japon\xc5\xb3 gyvenime. Japonai visada stengiasi tiesiogiai palaikyti ry\xc5\xa1\xc4\xaf su gamta tarsi jokios ribos neb\xc5\xabt\xc5\xb3. Jie\xc2\xa0\xe2\x80\x93 vienyb\xc4\x97."